钦定古今图书集成/明伦汇编/宫闱典/第129卷 > 韩全诲 张彦弘
## 钦定古今图书集成/明伦汇编/宫闱典/第129卷 > 韩全诲 张彦弘

按《唐书宦者传》：韩全诲、张彦弘者，皆不知所来，并监
凤翔军。全诲入为内枢密使。刘季述之诛，崔引、陆扆见武德殿右庑，引曰：“自中人典兵，王室愈乱。臣请主
神策左军，以扆主右，则四方藩臣不敢谋。”昭宗意不
决。李茂贞语人曰：“崔引夺军权，未及手志，灭藩镇矣。”
帝闻，召李继昭等，问以引所请奈何，对曰：“臣世世在
军，不闻书生主卫兵。且罪人已得持军还北司便。”帝
谓引曰：“议者不同，勿庸主军。”乃以全诲为左，神策中
尉、彦弘为右，皆拜骠骑大将军，袁易简、周敬容为枢
密使。引怒，约京兆郑元规遣人狙杀之，不克。全诲等
知引必除己，乃已，因讽茂贞留选士四千宿卫，以李
继筠、继徽总之。引亦讽朱全忠内兵三千居南司，以
娄敬恩领之。韩偓闻岐、汴交戍，数谏止引，引曰：“兵不
肯去耳。”偓曰：“初何为召邪？”引不对。议者知京师不复
安矣。全诲、彦弘及彦弼合势恣暴，中官倚以自骄，帝
不平，有斥逐者，皆不肯行，引固请尽诛之。全诲、彦弘
见帝祈哀，帝知左右漏言，始诏囊封奏事。宦人更求
丽姝知书者数十人，侍帝为内诇，由是引计多露。始，
张濬判度支，杨复恭以军赀乏，奏假盐麹一岁入以
济用度，遂不复还。至引，乃白度支财尽，无以禀百官，
请如旧制。全诲擿李继筠诉军中匮甚，请割三司隶
神策。帝不能郤，诏罢引领盐铁，引衔之。全诲等惧帝
诛己，与继诲、彦弼、继筠交通谋乱。帝问令狐涣，涣请
召引及全诲等宴内殿和解之。韩偓谓不如显斥一
二柄臣，许馀人自新，妄谋必息，不然皆自疑，祸且速，
虽和解之，凶焰益肆。帝乃止。是时，全忠并河中，引为
急，诏令入朝。又《诒书》曰：“上反正，公之力，而凤翔入朝，
引功自归，今若后至，必先见讨。”全忠得诏还汴，悉师
讨全诲，帝以为忠。又欲其与茂贞同功，即诏并力，令
引诒二镇，书示帝意。全忠取同州，汴兵凡七万，威震
关中。全诲等泣奏曰：“全忠且至，欲胁陛下幸关东，将
谋传禅。臣不忍见高祖天下，移它姓，愿至凤翔，合义
兵，讨元恶。”帝未许。方在乞巧楼，全诲急，即火其下，帝
降楼，乃决西幸。彦弼等以帝未即驾愈悖，宫中禁索
苛亟，帝与后相视泣。宫人私逃出都，民崩沸，或奔开
化坊，依引第自固，闬无留家。凤翔军与左神策兵阵
大衢，长乐门外若丘墟然。于是日南至，百官不朝，帝
坐思政殿。时彦弼先入凤翔，全诲逼帝出，惟皇后、诸
王数百骑为卫。帝绣袍、涂金帽，以右神策军从实天
复元年十一月壬子，全诲等遂火宫城，继诲、彦弼欲
劫百官从天子，李德昭等按兵卫之，乃得免。茂贞以
帝居盩厔，全忠取华州，下令自释曰：“吾被诏及得宰
相书，令入朝，既至，皆伪也。逆臣全诲震惊天子，胁乘
舆出迁，暴露草莽，吾当入对言状。”时公卿皆在长安，
数日不闻朝廷敕画引使王溥见全忠曰：“上犹在盩
厔，公宜亟进。”群臣卢知猷等奏记全忠，请西迎天子，
答曰：“进则似胁君，退则负国，然敢不勉引！”率百官迎
全忠灞桥，入舍长安，一昔而西。茂贞闻全忠至，以帝
入凤翔，从臣才三四人，全忠遣杨达、裴铸入凤翔，奉
表天子。汴部将康怀英袭破李继昭于武功，擒馘六
千级，全诲惧，请救于李克用。克用遗全忠书，劝执崔
引，洗海内谤。全忠不答，进屯凤翔东偏。茂贞登城隃
语曰：“天子厌灾于此，谗人误公来，公当入觐。”全忠曰：
“宦官胁惊乘舆，吾以兵问罪，迎上东还。王非同谋者，
尚何所言？”明日，围凤翔，茂贞不出。帝遣中人诏全忠
班师，不奉诏。使者再往，全忠听命，引兵攻邠州。李继
徽婴城三日乃降，质其妻。复使继徽守回，壁三原，引
与郑元规至三原，邀说全忠。全忠亦自闻茂贞将战，
徙营渭北，据高原，战不胜，全忠夜入盩厔，拔蓝田，复
屯三原。时李克用攻慈隰，救凤翔，全忠还河中。克用
部将李嗣昭战数不利，全忠取晋、汾二州，嗣昭遁还
河东。全忠曰：“此茂贞所倚，今败矣，何能久乎？”引复说
全忠曰：“宦竖谋拥帝入蜀。”且泣。全忠执其手，乃定计
迎天子。会朱友宁败岐兵于莫父居，人皆入保。全忠
以精甲五万与茂贞决战，岐兵败，仆尸万馀，茂贞帐
下八百人就缚，乃婴城。自夏讫冬，兵连不能解，胜败
略相偿。援军十馀壁，数为全忠扰袭，不得进，城中日
困，全忠由是取凤、鄜、坊、成、陇等州间，劫钞以佐军饷，
故能不乏。茂贞疑帝与全忠有密约，增甲士守宫殿。
初，帝至凤翔，有鸦数万栖殿树，谓之神鸦。俄而鸦不
来，人以为恐。全诲等小人，既势窘，更相怨疾，不复远
虑，财用窭短，帝辍所御膳赐全诲等，三让，帝曰：“难得
时，欲同味耳。”茂贞食鲊美，帝曰：“此后池鱼。”茂贞曰：“臣
养鱼以候天子。”闻者皆骇。于是全忠军攻东城，焚桥
鏖战，部将李继宠出降。茂贞惧，密图诛中官以纾难，
先遗书曰：“祸乱之生，全诲首之。变兴仓卒，故迎天子
至此。且公未至，惧它盗冯陵。公既志辅社稷，请奉乘
舆还宫，仆愿以敝赋从。”全忠然许。然军稍薄，城大謼
者三，岐军皆投堑，无斗意。帝召茂贞、全诲、彦弼及宰
相苏检、李继岌、继忠议和已决，中官复沮罢。它日，帝
召茂贞等曰：“十六宅诸王日奏，馁死者十三王、公主、
夫人皆间日食，今又将竭，奈何？”皆不敢对。有卫士十
馀人叩左银台门，遮全诲骂曰：“破一州，饿死者十万徒以军容数人耳！”全诲诣茂贞叩头诉，茂贞谢曰：“士
伍亦何知！”复诉于帝，帝不许。李继昭见全诲曰：“昔杨
军容破杨守亮一族，今骠骑复破吾族乎？”骂之，乃出
降。宦竖数传援军至，皆相贺，百姓笑曰：“绐我乎！”是时，
全忠合四镇兵十馀万，营垒相属，昼夜攻，外兵诟守
者曰：“劫天子贼”，守者亦诟外兵曰：“夺天子贼。”诸镇见
崔引檄，皆狐疑不出师，唯青州节度使王师范取兖
州，袭华州，李克用攻晋州以为援。全忠惧，围益急。全
诲等素谲险，常为全忠引所惮，乃请先杀之，以迎天
子。帝既恶宦人胁迁，而茂贞又其党，全忠虽外示顺，
终悖逆，皆不可倚。欲狩襄、汉，依赵匡凝，然不得去，乃
定计归全忠，以纾近祸。三年正月，茂贞请遣使谕全
忠军，诏崔构挟中人郭遵诲往。既行，又命宫人宠颜
驰见全忠，谕密旨，乃以蒋元晖入卫。二日，茂贞独见，
至日旰，全诲、彦弘恨甚，逮食不能捉七，自见势去，计
无所用，垂头丧气。帝召韩偓见东横门，执手涕泗。帝
曰：“今先去四大恶，馀以次诛矣。”于是内养八辈，候廷
中授命，每二辈以卫士十人取一首。俄而全诲、彦弘、
易简、敬容皆死，即诏第五可范为左军都尉，王知古、
杨虔朗为枢密使，知古领上院，虔朗领下院，继筠、继
诲、彦弼皆伏诛，茂贞取其辎重。是夜，诛内诸司使韦
处廷等二十二人，悉以首内布囊，诏蒋元晖、学士薛
贻矩送全忠，曰：“是皆不肯使乘舆东者，既斩之矣。”全
忠大喜，遍告军中，以姚洎为岐、汴通和使。全忠诒茂
贞书曰：“宦者乘陴詈不已，曰：‘禀王旨是乎’？”茂贞惧，复
诛小使李继彝等十人，于是开垒门，全忠犹攻北垒。
帝遣宠颜赐御巾箱宝器，使罢兵，又捕杀中官七十
人。全忠亦使京兆，诛党与百馀人。天子入全忠军，全
忠泥首素服待罪客省，传呼彻三仗。有诏释全忠罪，
使朝服见全忠，伏地泣曰：“老臣位将相，勤王无状，使
陛下及此，臣之罪也。”帝亦呜咽，命韩偓起之，解玉带
以赐，召之食。帝顾卫兵或有愤发者，因履系解，目全
忠：“为吾系之。”全忠跪结履，汗浃于背，而左右莫敢动。
是夜，帝三召，皆辞，朱友伦以兵卫帝，李克用引军去。
帝还京师，引全忠议，尽诛第五可范等八百馀人于
内侍省，哀号之声闻于路。留单弱数十人，备宫中洒
扫，引以镇人。性谨厚，即诏王镕择五十人为敕使，内
诸司宦官主领者皆罢。于是追诸道监军，所在赐死，
其财产籍入之。诏以中官《胁迁状》及《全忠迎乘舆本
末》告方镇。罢监军院，咸视国初故事。以三十人为员，
衣黄衣，不得养子，内诸司皆归省若寺，两军内外八
镇兵悉属六军。全忠还汴州，帝以第五可范等无辜，
颇悼之，为文以祭。自是宣传诏命，皆以宫人。始，刘季
述专废立，中人皆与闻。帝反正，诛季述及薛齐偓数
族而已，馀贷不问，又悔之。后稍稍诛夷群宦，寖不安。
时帝惩幽辱，能励心庶政，数召见群臣问治道，有志
中兴。而全诲引争权，外召彊臣，劫本朝以相吞啮，卒
用关东军穷讨暴诛，君侧虽清，而全忠势遂张，帝卒
弑死，唐室以亡，其祸本于全诲、彦弘云。

按《旧唐书宦官传》：“天复三年正月，全忠迎驾还长安，
诏以崔引为宰相，兼判六军诸卫。引奏曰：高祖、太宗
承平时，无内官典军旅。自天宝已后，宦官寖盛。贞元、
元和，分羽林卫为左右神策军，以使卫从，令宦官主
之，唯以二千人为定制。自是参掌枢密，由是内务百
司，皆归宦者，上下弥缝，共为不法。大则倾覆朝政，小
则构扇藩方。车驾频致播迁，朝廷渐加微弱，原其祸
作，始自中人。自先帝临御已来，陛下纂承之后，朋侪
日炽，交乱朝纲，此不剪其本根，终为国之蟊贼。内诸
司使务，宦官主者，望一切罢之。诸道监军使并追赴
阙廷，即国家万世之便也。”诏曰：“宦官之兴，肇于秦、汉。
赵高、阎乐，竟灭嬴宗；张让、段珪，遂倾刘祚。肆其志则
国必受祸，悟其事则运可延长。朕所以断在不疑，祈
天永命者也。先皇帝嗣位之始，年在幼冲，群竖相推，
奄专大政。于是毒流宇内，兵起山东，迁幸三川，几沦
神器。回銮之始，率土思安，而田令孜妒能忌功，迁摇
近镇，陈仓播越，患难相仍。洎朕纂承，益相侮慢，复恭、
重遂逞其祸，道弼、季述继其凶。幽辱朕躬，凌胁孺子。
天复返正，罪已求安，两军内枢，一切假借。”韩全诲等
每怀愤惋，曾务报仇，视将相若血仇，轻君上如木偶。
未周星岁，竟致播迁，及在岐阳，过于羁绁。上忧宗社
倾坠，下痛民庶流离，茫然孤居，无所控告。全忠位兼
二柄，深识朕心，驻兵近及于三年，独断方诛于元恶。
今谢罪郊庙，即宅宫闱，正刑当在于事初，除恶宜绝
其根本。先朝及朕，五致播迁，王畿之甿，减耗大半。父
不能庇子，夫不能妻室，言念于兹，痛深骨髓，其谁之
罪？尔辈之由？帝王之为治也，内有宰辅卿士，外有藩
翰大臣，岂可令刑馀之人，参预大政？况此辈皆朕之
家臣也，比于人臣之家，则奴隶之流，恣横“如此，罪恶
贯盈，天命诛之，罪岂能舍？横尸伏法，固不足矜，含容
久之，亦所多愧。其第五可范已下，并宜赐死。其在畿

令准国朝故事，量留三十人，各赐黄绢衫一领，以备
宫内指使，仍不得辄有养男。其左右神策军并令停
废。”是日，诸司宦官百馀人，及随驾凤翔群小又二百
馀人，一时斩首于内侍省，血流涂地。及宫人宋柔等
十一人、两街僧道与内官相善者二十馀人，并笞死
于京兆府。内诸司一切罢之，皆归省寺。自是京城并
无宦官，天子每宣传诏命，即令宫人出入。崔引虽复
仇快志，国“祚旋亦覆亡。悲夫！”